बिदामा सेवा दिंदै प्रशासन कार्यालय इलाम
जिल्ला प्रशासन कार्यालय इलामले १६ वटा पर्व र जयन्तीजस्ता बिदामा नागरिकलाई सेवा दिनेभएको छ । कामको चाप हुँदा शनिबार पनि सेवा दिंदैआएको जिल्ला प्रशासन कार्यालयले शनिबारसहित २०८० को १६ वटा बिदामा  नागरिकलाई सेवा दिने भएको हो ।
प्रेम अधिकारी पशुपतिनगर (इलाम), बैशाख १२ गते । जिल्ला प्रशासन कार्यालय इलामले १६ वटा पर्व र जयन्तीजस्ता बिदामा नागरिकलाई सेवा दिनेभएको छ । कामको चाप हुँदा शनिबार पनि सेवा दिंदैआएको जिल्ला प्रशासन कार्यालयले शनिबारसहित २०८० को १६ वटा बिदामा  नागरिकलाई सेवा दिने भएको हो ।प्रमुख जिल्ला अधिकारी श्रवणकुमार पोखरेलले नागरिकलाई जति सक्दो छिटो सेवा दिन शनिबारसहित बिदाका दिन पनि सेवा दिने काम थालेको जानकारी दिनुभयो । पोखरेल सरुवा भएर इलाम आउनु भएपछि शनिबार पनि राहदानी वितरण गरिंदैआएको छ । जिल्ला प्रशासन कार्यालयका अनुसार सरकारले  दिएका बिदाहरु उधौली,  उभौली, रक्षाबन्धन, कृष्णजन्माष्टमी, घटस्थापना, बुद्धजयन्ती, पृथ्बीजयन्ती, तमुल्होसार, सोनाम ल्होसार, माघी पर्व, जनयुद्ध दिवस, प्रजातन्त्र दिवस, महाशिवरात्री, अन्तर्राष्ट्रिय नारी दिवस, ग्याल्बो ल्होसार र इदउल फित्रलगायतका बिदामा पनि प्रशासन कार्यालय खुल्ने भएको छ ।प्रजिअ पोख्रेलले भौगोलिक बिकट्ता भएको पहाडी जिल्लामा एक दिनमै काम सक्न नागरिकलाई असहज हुने र धेरै दिन बस्नुपर्दा सानो काम पनि खर्चीलो हुने भएपछि बिदामा पनि काम गर्ने निर्णय गरिएको बताउनुभयो । उहाँले भन्नुभयो, ‘हामीले दालालीमुक्त  प्रशासन बनाएका छौं, एकै दिनमा काम सकेर नागरिकलाई दिने हाम्रो लक्ष्य हो ।’ प्रशासन कार्यालयले कार्यालय परिसरबाट बिचौलिया हटाएर आफै सेवा दिन थालेको छ । बिचौलियाले काममा ढिलाई गरिदिने अनावश्यक झन्झट थपिदिने र महँगो शुल्क लिने गरेको पाइएपछि बिचौलिया हटाइएको प्रजिअ पाख्रेलले जानकारी दिनुभयो । प्रशासन कार्यालयले अनलाइनमार्फत भर्नुपर्ने फारम समेत आफै भरीदिन थालेको छ । जसका लागि स्थानीय पालिकासँग समन्वय गरी कर्र्मचारीको ब्यवस्थापन गरिएको छ । जिल्ला प्रशासनमा राहदानी सेवाको चाङ लाग्ने गरेकोमा हाल बिधुतीय बिचौलियाबिहिन बनाएर निःशुल्क फाराम भर्ने ब्यवस्था मिलाइएको छ । स्थानीय तहसँगको साझेदारी मोडलमा कर्मचारी थपगरी बिचौलियाबिहीन सेवा सुरु गरिएपछि राहदानी लिनेको भिड घटेको सो कार्यालयको भनाइ छ । बिहान र बेलुका गरेर दुई सिफ्टमा कर्मचारी परिचालन गरेर अहिले सेवा दिइँदैआएको प्रजिअ पोखरेलले जानकारी दिनुभयो । त्यस्तै राष्ट्रिय परिचयपत्र दैनिक ६० वटासम्म बितरण गरिदैआएकोमा हाल संख्या बढेर ८० पुगेको कार्यालयले जनाएको छ । राष्ट्रिय परिचयपत्र अहिले एकै दिनमा जारी गर्न थालिएको छ । जसका लागि एक जना कर्मचारी थप गरिएको छ । दैनिक ६५ बढी राष्ट्रिय परिचयपत्र र २५ बढी नागरिक्ता बितरण भइरहेको छ । इलामका १० वटा पालिकाले सेवा प्रवाह छिटो बनाउन कर्मचारी ब्यवस्थापनका लागि मासिक ८ हजार रुपियाँका दरले जिल्ला प्रशासनलाई आर्थिक सहयोग गरेका छन् । सूर्योदय नगरपालिकाका नगर प्रमुख रणबहादुर राईले जिल्ला प्रशासनको काम छिटो भएर नागरिकले दुःख नपाउने भएपछि पालिकाले सहयोग गरेको जानकारी दिनुभयो । जिल्ला प्रशासन कार्यालयका सूचना अधिकारी यादव राउतले प्रमुख जिल्ला अधिकारीले आँट गर्दा छरितो सेवा प्रवाह गर्न सम्भव भएको बताउनुभयो । उहाँले जिल्ला प्रशासन कार्यालयमा हाल कुनै बिषयमा आर्थिक कुरा नजोडिई काम हुन थालेपछि नागरिले ब्यर्होनुपर्ने झन्झट हटेको बताउनुभयो । 